text: Foto: Inter d'Escaldes
  Adolfo Baines conquereix la Copa Constitució i assoleix el doblet amb l'Inter Escaldes
  El següent repte de l'expreparador del Nàstic i veí d'Altafulla és el debut a la Lliga de Campions el pròxim 8 d'agost contra el FC Drita de Kosovo
  El veí d'Altafulla, Adolfo Baines, segueix escrivint pàgines d'or al capdavant de la banqueta de l'Inter Escaldes. Pocs dies després de conquerir el títol de lliga, el seu equip s'ha proclamat campió de la Copa Constitució en vèncer el FC Santa Coloma per 2 a 0. D'aquesta manera, el club ha obtingut un doblet històric, si bé mai havia aconseguit cap dels dos trofeus en la seva història.
  En declaracions a la Federació Andorrana de Futbol TV, Baines ha assegurat que el triomf al torneig de copa suposa el "colofó a una temporada enorme". El tècnic ha destacat el treball que han realitzat els seus futbolistes durant tot el curs, i ha remarcat que els èxits assolits tenen molt de mèrit tenint en compte que han superat a un rival que encadenava sis títols de lliga consecutius.
  El següent repte d'Adolfo Baines és el debut de l'Inter Escaldes a la Lliga de Campions el pròxim 8 d'agost. El conjunt andorrà s'enfrontarà al campió de la Superlliga de Kosovo, el FC Drita, a la semifinal del torneig que se celebrarà a les instal·lacions esportives de la UEFA, a Nyon (Suïssa). El guanyador d'aquesta competició exprés es classificarà per jugar la primera ronda prèvia de classificació per disputar la fase de grups.